จับตาราคา ITD วันนี้มีสิทธิ์ร่วง หลัง JICA เล็งขึ้นแบล็กลิสต์
จับตา ITD มีสิทธิ์ร่วง หลัง JICA จ่อขึ้นแบล็กลิสต์ หลังเหตุอุปกรณ์หล่นทับคนงานดับ 3 ศพ รฟท.เล็งเพิ่มบทลงโทษห้ามร่วมประมูล
2 พ.ค. 2560

ผู้สื่อข่าวรายงานว่า สืบเนื่องจากเหตุการณ์ที่เครนของบริษัท อิตาเลี่ยนไทย ดีเวล๊อปเม้นท์ จำกัด (มหาชน) หรือ ITD หล่นทับคนงานในส่วนของ Support Launcher ที่ติดตั้งอยู่บนเสา กท.24+402 บริเวณหน้าโรงเรียนวัดดอนเมือง ถ.กำแพงเพชร 6 แขวงดอนเมือง เขตดอนเมือง กทม. ส่งผลให้มีคนงานเสียชีวิต 3 ราย
ล่าสุด นายอานนท์ เหลืองบริบูรณ์ รักษาการผู้ว่าการการรถไฟแห่งประเทศไทย (รฟท.) เปิดเผยว่า องค์การความร่วมมือระหว่างประเทศแห่งญี่ปุ่น (JICA) เตรียมพิจารณาขึ้นบัญชีดำ (แบล็กลิสต์) ITD ในงานก่อสร้างทุกโครงการที่ไจก้าให้เงินกู้ลงทุนทั้งในประเทศไทยและสัญญาร่วมทุนก่อสร้างที่ไจก้าทำในประเทศอื่นด้วย ภายหลังจากเกิดเหตุการณ์อุปกรณ์ก่อสร้างโครงการก่อสร้างรถไฟฟ้าสายสีแดงบางส่วนเกิดปัญหา
โดยเหตุการณ์ดังกล่าวมิได้เกิดเป็นครั้งแรกเพราะเมื่อช่วงเดือนมีนาคมที่ผ่านมา ก็เกิดอุบัติเหตุคานเหล็กหล่นทับรถยนต์ จากโครงการก่อสร้างรถไฟฟ้าสายสีเขียว ซึ่งเป็นของบริษัทอิตาเลียนไทยเช่นกัน รวมถึงเหตุการณ์อื่นด้วย
อย่างไรก็ตาม รฟท.จะประชุมกับหน่วยงานที่เกี่ยวข้องภายในเร็ววันนี้ เพื่อหาแนวทางป้องกันรวมถึงกรณีอุบัติเหตุในอนาคต อาทิ หากเกิดอุบัติเหตุหนึ่งครั้งจะทำอย่างไร จะถูกติดแบล็กลิสต์หรือไม่ หรือจำนวนกี่ครั้ง จะไม่มีสิทธิประมูลหรือร่วมโครงการกับรฟท. อีก เพราะถือว่าชีวิตคนเป็นเรื่องสำคัญ และมาตรฐานการก่อสร้างของบริษัทขนาดใหญ่
นอกจากมาตรฐานของผลงานแล้ว ต้องให้ความสำคัญเรื่องความปลอดภัยเป็นเรื่องสำคัญด้วย แต่บทลงโทษจากรฟท. จะเป็นอย่างไร ขอประชุมก่อน เนื่องจากยังมีหลายโครงการที่ต้องก่อสร้าง
อนึ่งองค์การความร่วมมือระหว่างประเทศแห่งญี่ปุ่น หรือ ไจก้า เป็นหน่วยงานของรัฐบาลญี่ปุ่น คอยให้คำปรึกษาตลอดจนความช่วยเหลือด้านการพัฒนาประเทศอย่างเป็นทางการในนามของรัฐบาลญี่ปุ่นแก่ประเทศกำลังพัฒนา ทั้งการพัฒนาในด้านเศรษฐกิจและด้านสังคม รวมถึงส่งเสริมการยกระดับความร่วมมือระหว่างประเทศ
 
ทั้งนี้หาก JICA ทำการขึ้นแบล็กลิสต์ ITD จริงจะส่งผลกระทบต่อธุรกิจของบริษัท ซึ่งคาดว่าจะเป็นปัจจัยกดดันและส่งผลกระทบต่อราคาหุ้น ITD เนื่องจากนักลงทุนอาจจะวิตกกังกลและทำการขายหุ้นออกมา